b'\n_START_ARTICLE_\nKung Fu Panda\n_START_SECTION_\nVsebina\n_START_PARAGRAPH_\nZgodba se dogaja v Dolini miru, ki jo poseljujejo antropomorfne \xc5\xbeivali in govori o dobrodu\xc5\xa1nem, a nekoliko nerodnem ter vedno la\xc4\x8dnem pandi z imenom Po, ki dela v dru\xc5\xbeinskem lokalu in si \xc5\xbeeli postati kung fu bojevnik. V neverjetnem spletu okoli\xc5\xa1\xc4\x8din je izbran za Zmajevega bojevnika, ki se bo spoprijel z zlobnim sne\xc5\xbenim leopardom Tai Lungom, ki bo po prerokbi kmalu u\xc5\xa1el iz zapora. Zato za\xc4\x8dne s treningom pri mojstru \xc5\xa0ifuju, a ga ta in njegovi ostali u\xc4\x8denci nenehno zani\xc4\x8dujejo ter posku\xc5\xa1ajo dose\xc4\x8di, da bi Po opustil trening. Kmalu Tai Lung res uide ter se odpravi ma\xc5\xa1\xc4\x8devat Dolini miru in \xc5\xbeelvji mojster Oogway, ki je izrekel prerokbo, prepri\xc4\x8da \xc5\xa0ifuja da bo zares izu\xc4\x8dil Poja borilnih ve\xc5\xa1\xc4\x8din. Kljub za\xc4\x8detnemu obupu zaradi Pojeve nerodnosti kmalu ugotovi, da je Po sposoben neverjetnih gibov, \xc4\x8de ga motivira hrana, zato na tej podlagi improvizira kung fu slog. Medtem se odpravijo ostali \xc5\xa0ifujevi u\xc4\x8denci spopast s Tai Lungom, a jih ta popolnoma porazi. \xc5\xa0ifu se takrat odlo\xc4\x8di, da je Pojev trening kon\xc4\x8dan in da je Po vreden prejeti Zmajev zvitek, ki naj bi vseboval skrivnost neomejene mo\xc4\x8di (in je tudi razlog za Tai Lungov bes). Na zvitku na Pojevo za\xc4\x8dudenje ni drugega kot prazna zlata prevleka, zato se obupan z ostalimi odpravi evakuirat dolino. Tam mu o\xc4\x8de prizna, da je slavna skrivna sestavina, zaradi katere so njegovi rezanci tako priljubljeni, ni\xc4\x8d - pomembno je samo, kaj drugi verjamejo da je. Po takrat dojame sporo\xc4\x8dilo Zmajevega zvitka in pohiti nazaj proti pala\xc4\x8di da bi se spopadel s Tai Lungom, ki je medtem \xc5\xbee skoraj ubil \xc5\xa0ifuja. V boju pade zvitek v njegove roke, a ne razume simbolike in na koncu ga Po premaga, s \xc4\x8demer si prislu\xc5\xbei spo\xc5\xa1tovanje sobojevnikov in slavo po celotni dolini.\n_START_SECTION_\nOdziv\n_START_PARAGRAPH_\nFilm je bil dobro sprejet tako med ob\xc4\x8dinstvom kot tudi kritiki. Slednji so izpostavili izvirno zgodbo, kvalitetno ra\xc4\x8dunalni\xc5\xa1ko animacijo in zabavnost. Do\xc5\xbeivel je tudi finan\xc4\x8dni uspeh, \xc5\xbee v prvem vikendu predvajanja v kinematografih je v ZDA prinesel 60 milijonov USD prihodkov in do konca predvajanja po vsem svetu preko 600 milijonov. Nominiran je bil tako za oskarja kot tudi za zlati globus v kategoriji animiranih celove\xc4\x8dernih filmov, a je v obeh primerih nagrado prejel Pixarjev film Wall-E.'